CELEX: 52021PC0485
Language: hu
Date: 2021-08-20
Title: Javaslat A TANÁCS VÉGREHAJTÁSI HATÁROZATA Olaszország számára a Campione d’Italia településen fűtési célra felhasznált gázolajra és az e településen szolgáltatott villamos energiára vonatkozó kedvezményes jövedékiadó-mérték alkalmazásának a 2003/96/EK irányelv 19. cikkével összhangban történő engedélyezéséről

EURÓPAI BIZOTTSÁG
            Brüsszel, 2021.8.20.
            COM(2021) 485 final
            2021/0276(NLE)
            Javaslat
            A TANÁCS VÉGREHAJTÁSI HATÁROZATA 
            Olaszország számára a Campione d’Italia településen fűtési célra felhasznált gázolajra és az e településen szolgáltatott villamos energiára vonatkozó kedvezményes jövedékiadó-mérték alkalmazásának a 2003/96/EK irányelv 19. cikkével összhangban történő engedélyezéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az energiatermékek és a villamos energia uniós adóztatását az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelv
                     1
                   (a továbbiakban: energiaadó-irányelv vagy irányelv) szabályozza.
               
               
                  Az irányelv 19. cikkének (1) bekezdése értelmében a Tanács a Bizottság javaslatára és egyhangúlag eljárva bármely tagállam számára engedélyezheti meghatározott politikai megfontolásokból az irányelv 5., 15. és 17. cikkében foglalt rendelkezéseken felüli mentességek vagy kedvezmények alkalmazását.
               
               
                  Az olasz Campione d’Italia település egy Svájcon belül található, igen korlátozott földrajzi kiterjedésű és kis népességű
                     2
                   olasz exklávé. Területét, amelyet részben a Luganói-tó határol, teljes egészében Ticino svájci kanton veszi körül.
               
               
                  Az exklávé domborzati szerkezete olyan meredek, hogy az korlátozza az urbanizációját és általában véve a megközelíthetőségét, ami megnehezíti az ipari tevékenységek megtelepedését.
               
               
                  Emellett Campione d’Italia súlyos gazdasági válsággal küzd (amely a Covid19-világjárvány nyomán tovább súlyosbodott), mivel bezárt a kaszinója, amely a gazdaság szinte kizárólagos alapját képezte.
               
               
                  Továbbá abból adódóan, hogy Campione d’Italia település 2020. január 1-jétől az Unió vámterületének része lett
                     3
                  , az energiatermékek (például a villamos energia és a fűtési célú tüzelőanyagként felhasznált gázolaj) költségei tovább nőttek
                     4
                  .
               
               
                  Az olasz hatóságok szerint Campione d’Italia település sajátos földrajzi helyzete, valamint a gázellátási hálózat hiánya és a rideg éghajlati viszonyok magasabb energiaköltségeket eredményeznek, függetlenül attól, hogy az energia Svájcból vagy a legközelebbi olasz tartományból érkezik-e. Konkrétan az Olaszországból származó fűtőolaj-ellátáshoz szükséges minimális közúti távolság körülbelül 30 km (a Campione és Como közötti távolság). Ezenkívül az olasz–svájci határ átlépésével kapcsolatos vámalakiságok teljesítésének szükségessége erőteljesen visszatartja az olasz gazdasági szereplőket attól, hogy ilyen műveleteket végezzenek, amellett, hogy ezek többletköltséget jelentenek.
               
               
                  2020. augusztus 7-én kelt levelükben az olasz hatóságok engedélyt kértek arra, hogy kedvezményes jövedékiadó-mértéket alkalmazhassanak a Campione d’Italia település területén értékesített fűtési célú gázolajra és villamos energiára. Az eltérés iránti kérelmének indokolásában Olaszország rámutat Campione d’Italia fent ismertetett egyedi helyzetére.
               
               
                  A javasolt adómértékek a villamos energia esetében 0,0005 EUR/kWh a háztartásoktól eltérő helyiségekben és helyeken történő felhasználásra, illetve 0,001 EUR/kWh a háztartási felhasználásra, ami a nemzeti jövedéki adó 4 %-ának felel meg, de egyenlő az energiaadó-irányelvben előírt vonatkozó minimummértékekkel. A fűtőanyagként felhasznált gázolaj esetében a javasolt adómérték 1 000 literenként 201,50 EUR, ami a nemzeti szinten alkalmazott adómérték 50 %-ának felel meg, de meghaladja az energiaadó-irányelvben meghatározott minimummértéket.
               
               
                  Ily módon a Campione d’Italia területén felhasznált energiatermékekre alkalmazott közvetett adók nagyjából megegyeznének a Svájcban alkalmazott adókkal
                     5
                  .
               
               
                  A kért engedély révén Olaszország mérsékelni kívánja az e területen ellátott háztartások és vállalkozások magas energiaköltségeit, mivel ezeket az energiatermékeket fűtésre (gázolaj) és a villamosenergia-fogyasztással járó összes szokásos napi szükségletek kielégítésére (világítás, háztartási berendezések üzemeltetése, fűtés és hűtés stb.) használják fel. 
               
               
                  Ez az adókedvezmény lehetővé tenné, hogy csökkenjenek Campione d’Italia lakosságának fűtési többletköltségei, amelyek a hideg éghajlatnak, a tüzelőanyag-beszerzés nehézségeinek és az egyedi megfelelési költségeknek tudhatók be.
               
               
                  Ezért ez az intézkedés megfelelő eszköznek tűnik az olasz település sajátos helyzetének orvoslására. 
               
               
                  A kért érvényességi idő hat év, 2021. július 1-jétől 2027. június 30-ig, ami megfelel az energiaadó-irányelv 19. cikkében engedélyezett maximális időtartamnak.
               
               
                  Az adókedvezmény nem kombinálható egyéb jövedékiadó-kedvezményekkel. A Campione d’Italia településen belüli fogyasztásra lenne fenntartva.
               
            
            
               A becsült éves költségvetési kiadás 0,105 millió EUR.
            
         
         
            
            
               •Összhang a szabályozási terület jelenlegi rendelkezéseivel
            
            
               Az energiaadó-irányelv rendelkezései
            
            
               
                  Az irányelv 19. cikke (1) bekezdésének első albekezdése a következőképpen rendelkezik: 
               
               
                  Az előző cikkekben, különösen az 5., 15. és 17. cikkben meghatározott rendelkezéseken felül a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését.
               
               
                  A szóban forgó adócsökkentéssel az olasz hatóságok célja a Campione d’Italia lakosságát sújtó válság társadalmi és gazdasági következményeinek enyhítése azáltal, hogy mérséklik a fűtőolaj és a villamos energia magasabb beszerzési költségének hatását.
               
               
                  A Campione d’Italia olasz településen szolgáltatott bizonyos energiatermékek és villamos energia kedvezményes adóztatásának bevezetése előirányozható az irányelv 19. cikke alapján, amelynek célja lehetővé tenni a tagállamok számára, hogy meghatározott politikai megfontolásokból további mentességeket vagy kedvezményeket vezessenek be. 
               
            
            
               A 2003/96/EK tanácsi irányelv 19. cikkének (2) bekezdése úgy rendelkezik, hogy az ilyen intézkedések esetében az engedélyeket legfeljebb 6 évre adják meg, és azokat meg lehet újítani. Tekintettel arra, hogy a jelenlegi szabályozás nem érinti kedvezőtlenül az Unión belüli kereskedelmet, illetőleg az Olaszországban alkalmazott, a tüzelőanyagokat és a villamos energiát terhelő adók általános szintjét, a Bizottság e szakaszban azt javasolja, hogy az engedélyt hat évre, 2021. július 1-jétől 2027. június 30-ig adják meg. Az eltérés azonban nem akadályozhatja a meglévő jogi keret jövőbeli fejlesztését, továbbá figyelembe kell vennie az energiaadó-irányelv soron következő felülvizsgálatát és az energiaadó-irányelv módosítására irányuló bizottsági javaslaton alapuló jogi aktus Tanács általi lehetséges elfogadását. A felülvizsgálat az energiaadó-irányelv értékelésének
                  6
               , valamint az uniós energiaadózási keretről szóló 2019. november 28-i tanácsi következtetéseknek
                  7
                a folyománya. Következtetéseiben a Tanács felkérte a Bizottságot, hogy elemezze és értékelje a lehetséges opciókat, majd kellő időben tegye közzé az energiaadó-irányelv felülvizsgálatával kapcsolatos javaslatát. Emellett felszólította a Bizottságot, hogy fordítson külön figyelmet az irányelv hatályára, a minimum adómértékekre, valamint az egyedi adókedvezményekre és -mentességekre. 
            
            
               E körülményekre tekintettel célszerű az intézkedést a kért időszakra engedélyezni, de az eltérés érvényességi idejét függővé kell tenni az érintett területre vonatkozó általános érvényű rendelkezések 2027. június vége előtti érvénybelépésétől. 
            
            
            
               
                  Az állami támogatásokra vonatkozó szabályok
               
            
            
               Az intézkedés az EUMSZ 107. cikke (1) bekezdésének értelmében állami támogatásnak minősülhet. Mivel a kedvezményes mérték magasabb, mint az uniós minimum adómérték, az intézkedés a 651/2014/EU rendelet (általános csoportmentességi rendelet) 44. cikkének hatálya alá esne. Az általános csoportmentességi rendelet alkalmazási idejének 2023. december 31-i lejártakor a támogatási program további hat hónapos átállási időszakra mentességben részesül (lásd az általános csoportmentességi rendelet 58. cikkének (4) bekezdését). A határozat nem érinti az eltérés által lefedett időszakban az állami támogatások tekintetében alkalmazandó előírásokat.
            
            
               
            
            
               •Összhang az Unió egyéb szakpolitikáival
            
            
               Az energiaadó-irányelv 19. cikke szerinti eltérésre vonatkozó kérelmeket a Bizottság a belső piac megfelelő működésének, a tisztességes piaci verseny biztosítása szükségességének, illetve az EU egészségügyi, környezetvédelmi, energiaügyi és közlekedési szakpolitikáinak figyelembevételével köteles megvizsgálni.
            
            
               A differenciált adóztatás részben enyhíti a fűtőolaj és a villamos energia vásárlásának többletköltségeit Campione d’Italia településen, amely különösen hátrányos helyzetben van Olaszország többi részéhez képest, és amelynek esetében az általános adómérték túlzott adóterhet eredményezne. A földgázhálózathoz való hozzáférés hiányával és a rideg éghajlati viszonyokkal párosuló sajátos földrajzi helyzet magasabb költségeket eredményez az energiatermékekkel való ellátás tekintetében.
            
            
               
                  A fűtőolajra és a villamos energiára vonatkozó kedvezményes adómérték lehetővé tenné Campione d’Italia háztartásai és vállalkozásai számára, hogy elkerüljék az energiatermékek költségeinek növekedését. Ugyanakkor továbbra is eléri vagy meghaladja az energiaadó-irányelvben meghatározott uniós minimum adómértékeket. 
               
            
            
               Az intézkedést a Bizottság nem találta összeegyeztethetetlennek a vonatkozó uniós energiaügyi szakpolitikákkal. 
            
            
               Az intézkedés emellett a belső piac megfelelő működése és a tisztességes verseny biztosítása szempontjából is elfogadható. Korlátozott területi és pénzügyi hatásaira tekintettel az intézkedés nem torzítja a versenyt, és nem akadályozza a belső piac működését. 
            
            
               Végezetül az adókedvezmény nem halmozódik másfajta adócsökkentésekkel.
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A 2003/96/EK tanácsi irányelv 19. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Az Európai Unió működéséről szóló szerződés 113. cikkének hatálya alá tartozó közvetett adózás önmagában nem tartozik az Európai Uniónak az EUMSZ 3. cikke szerinti kizárólagos hatáskörébe.
               
               
                  Ugyanakkor a 2003/96/EK irányelv 19. cikke értelmében a Tanács kizárólagos hatáskörrel rendelkezik arra, hogy másodlagos jogforrások útján az említett rendelkezés szerinti további mentességeket vagy kedvezményeket engedélyezzen a tagállamok számára. A tagállamok ennélfogva nem vehetik át a Tanács e szerepkörét. Ebből adódóan a szubszidiaritás elve e végrehajtási határozat esetében nem alkalmazandó. Mivel pedig nem jogalkotási aktus tervezetéről van szó, az aktust nem kell továbbítani a Szerződésekhez csatolt (2.) jegyzőkönyvben előírtak szerint a nemzeti parlamenteknek, hogy azok megvizsgálják a szubszidiaritás elvének való megfelelést.
               
            
            
               •Arányosság
            
            
               
                  A javaslat megfelel az arányosság elvének. Az adókedvezmények nem lépik túl a szóban forgó célkitűzés eléréséhez szükséges mértéket. Az adókedvezmények nagyon behatárolt földrajzi területen alkalmazandók. Az engedélyezett adómértékek elérik vagy meghaladják az irányelvben előírt kötelező minimumot.
               
            
            
               •A jogi aktus típusának megválasztása
            
            
               
                  A javasolt jogi aktus tanácsi végrehajtási határozat. A 2003/96/EK irányelv 19. cikke kizárólag ezt az intézkedést teszi lehetővé.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése/célravezetőségi vizsgálata
            
            
               
                  Ehhez az intézkedéshez nem szükséges a hatályban lévő jogszabályok értékelése.
               
            
            
               •Konzultációk az érdekelt felekkel
            
            
               
                  A javaslat Olaszország kérelmén alapul, és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A javaslat egy tagállam számára saját kérése alapján megadandó egyedi engedélyre vonatkozik, és nem igényel hatásvizsgálatot.
               
            
            
               •Célravezető szabályozás és egyszerűsítés
            
         
         
            
               
                  Az intézkedés nem az egyszerűsítést szolgálja. Olaszország kérelmén alapul, és csak ezt a tagállamot érinti.
               
            
            
               •Alapvető jogok
            
            
               
                  Az intézkedés nincs kihatással az alapvető jogokra.
               
            
            
               4.KÖLTSÉGVETÉSI VONZATOK
            
            
               
                  Az intézkedés nem ró pénzügyi vagy igazgatási terhet az Unióra. A javaslatnak ezért nincsenek az uniós költségvetést érintő vonzatai.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Végrehajtási tervre nincs szükség. A javaslat egy tagállam számára saját kérése alapján megadandó, adókedvezmény biztosítására vonatkozó egyedi engedélyre vonatkozik. Az engedély korlátozott, 2027. június 30-ig tartó időtartamra szól. Az alkalmazandó adómértékek megegyeznek az energiaadó-irányelvben meghatározott minimális adómértékkel, vagy meghaladják azt. Az intézkedés újraértékelhető, ha az érvényességi idő leteltével a meghosszabbítására irányuló kérelmet nyújtanak be.
               
            
            
               •Magyarázó dokumentumok (irányelvek esetén)
            
            
               
                  A javaslathoz nincs szükség az átültetésre vonatkozó magyarázó dokumentumokra.
               
            
            
               •A javaslat egyes rendelkezéseinek részletes magyarázata
            
            
               
                  Az adómértékek a villamos energia esetében 0,0005 EUR/kWh a háztartásoktól eltérő helyiségekben és helyeken történő felhasználásra, illetve 0,001 EUR/kWh a háztartási felhasználásra, ami megfelel az energiaadó-irányelvben előírt vonatkozó minimummértékeknek. A fűtőanyagként felhasznált gázolaj esetében a javasolt adómérték 1 000 literenként 201,50 EUR, ami a nemzeti szinten alkalmazott adómérték 50 %-ának felel meg, de meghaladja az energiaadó-irányelvben meghatározott minimummértéket. 
               
               
                  Az 1. cikk kimondja, hogy Olaszország kedvezményes adómértéket alkalmazhat a Campione d’Italia településen biztosított fűtési célú gázolajra és az ott szolgáltatott villamos energiára. 
               
               
                  A 2. cikk értelmében a kért engedélyt Olaszország kérelmének megfelelően 2021. július 1-jétől 2027. június 30-ig tartó hatállyal kell megadni, az irányelvben engedélyezett maximális, 6 éves időtartamra.
               
               
            
            
               2021/0276 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Olaszország számára a Campione d’Italia településen fűtési célra felhasznált gázolajra és az e településen szolgáltatott villamos energiára vonatkozó kedvezményes jövedékiadó-mérték alkalmazásának a 2003/96/EK irányelv 19. cikkével összhangban történő engedélyezéséről
            
            
               AZ EURÓPAI UNIÓ TANÁCSA,
            
         
         
            
               tekintettel az Európai Unió működéséről szóló szerződésre, 
            
            
               tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre
                  8
                és különösen annak 19. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)2020. augusztus 7-én kelt levelében Olaszország kérte annak engedélyezését, hogy kedvezményes jövedékiadó-mértéket alkalmazhasson a Campione d’Italia település területén szolgáltatott fűtési célú gázolajra és villamos energiára, összhangban a 2003/96/EK irányelv 19. cikkével. Az olasz hatóságok 2021. január 19-én kiegészítő információkat és pontosításokat közöltek a kérelem alátámasztására. Az engedélyt a 2021. július 1. és 2027. június 30. közötti időszakra kérték.  
            
            
               (2)Campione d’Italia település egy Svájcon belül található, igen korlátozott földrajzi kiterjedésű és kis népességű olasz exklávé. A terület hegyvidéki, ami korlátozza a városfejlesztést, az ipari tevékenységeket és az általános megközelíthetőséget. Tekintettel földrajzi elhelyezkedésére, a földgázhálózathoz való hozzáférés hiányára és a rideg éghajlati viszonyokra, az energiatermékek Campione d’Italiába történő szállításának költsége magas, akár Svájcból, akár Olaszországból szállítják őket. Emellett Campione d’Italiának az Unió vámterületéhez való 2020. január 1-jei csatlakozása a háztartások és a vállalkozások energiaköltségeinek növekedéséhez vezetett. 
            
            
               (3)A jövedéki adó differenciálásának célja a magas energiaköltségek mérséklése.  
            
            
               (4)A Bizottság áttekintette a kérelmezett intézkedést, és megállapította, hogy az nem torzítja a versenyt, illetve nem akadályozza a belső piac megfelelő működését, valamint nem tekinthető összeegyeztethetetlennek az Unió környezetvédelmi, energiaügyi és közlekedési politikájával. A kedvezményes jövedékiadó-mérték mind a gázolajra, mind a villamos energiára vonatkozóan a 2003/96/EK irányelvben meghatározott minimum adómértékekkel egyenlő vagy annál magasabb maradna, és részben ellensúlyozná a település megnövekedett energiaköltségeit. Az adókedvezmény nem halmozódik másfajta adócsökkentésekkel.
            
            
               (5)Ezért engedélyezni kell Olaszország számára, hogy Campione d’Italia településen kedvezményes adómértéket alkalmazzon a villamos energiára és a fűtési célú gázolajra.
            
            
               (6)A 2003/96/EK irányelv 19. cikkének (2) bekezdése alapján megadott valamennyi engedélynek szigorúan korlátozott időtartamra kell vonatkoznia. Annak érdekében, hogy biztosított legyen Campione d’Italia településen a megfelelő mértékű kiszámíthatóság, az engedélyt hat évre kell megadni. A meglévő jogi keret jövőbeli általános fejlesztése veszélyeztetésének elkerülése érdekében azonban indokolt úgy rendelkezni, hogy amennyiben a Tanács az Európai Unió működéséről szóló szerződés 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez ez az engedély nem igazodna, e határozat az említett általános szabályok alkalmazásának kezdőnapján hatályát veszti. 
            
            
               (7)Ez a határozat nem érinti az állami támogatásokra vonatkozó uniós előírások alkalmazását,
            
            
               ELFOGADTA EZT A HATÁROZATOT: 
            
            
               1. cikk
            
            
               Olaszország engedélyt kap arra, hogy kedvezményes jövedékiadó-mértéket alkalmazzon a Campione d’Italia településen szolgáltatott fűtési célú gázolajra és az e településen szolgáltatott villamos energiára, amennyiben tiszteletben tartja a 2003/96/EK irányelv 9. és 10. cikkében említett minimum adómértékeket.
            
            
               2. cikk
            
            
               Ez a határozat 2021. július 1-jétől 2027. június 30-ig alkalmazandó.
            
            
               Ha azonban a Tanács az Európai Unió működéséről szóló szerződés 113. cikke vagy más releváns rendelkezése alapján eljárva olyan újabb, módosított általános rendszert vezet be az energiatermékek adóztatására, amelyhez a jelen határozat 1. cikkében megadott engedély nem igazodna, e határozat az említett általános szabályok alkalmazásának kezdőnapján hatályát veszti.
            
            
               3. cikk
            
            
               Ennek a határozatnak az Olasz Köztársaság a címzettje.
            
            
               Kelt Brüsszelben, -án/-én.
            
         
         
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 283., 2003.10.31., 51. o.
               
               
                  
                     (2)
                  
                        Körülbelül 2,6 km², amiből 0,9 km² szárazföld és 1,7 km² tó, állandó lakossága pedig 2019. január 1-jén 1 961 fő volt.
               
               
                  
                     (3)
                  
                        Campione d’Italia ezen új vám- és adóügyi státuszát a 2019. március 19-i (EU) 2019/474 európai parlamenti és tanácsi rendelet és a 2019. február 18-i (EU) 2019/475 tanácsi irányelv állapította meg.
               
               
                  
                     (4)
                  
                        Az Unió vámterületéhez való 2020. január 1-jei csatlakozás óta (a jövedéki adó és a héa miatt) az energia költsége meredeken nőtt a Campione d’Italia területén lévő felhasználók számára: a villamos energia esetében közel 18 %-kal, a gázolaj esetében pedig 22 %-kal.
               
               
                  
                     (5)
                  
                        A villamos energia és a gázolaj még így is 7–8 %-kal drágább lenne.
               
               
                  
                     (6)
                  
                        SWD(2019) 329 final.
               
               
                  
                     (7)
                  
                        A Tanács 2019. november 28-i következtetései, 14608/19, FISC 458. 
               
               
                  
                     (8)
                  
                        HL L 283., 2003.10.31., 51. o.